Moet almal munisipale belasting betaal, of nie? - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Moet almal munisipale belasting betaal, of nie?
Moet almal munisipale belasting betaal, of nie?
Donderdag, Mei 26th, 2016
Muhammad Ziyaad Gattoo
Moet daar ’n redelike verhouding wees tussen die dienste wat ’n munisipaliteit lewer en die belasting wat hy hef?
Hierdie vraag is deur die appèlhof oorweeg in die saak van Blair Atholl Homeowners Association vs The City of Tshwane Metropolitan Municipality (20634/2014)ZASCA 195 (1December 2015).
Die appèlhof het die argument verwerp dat die belastingbetalers van die Blair Atholl Estate, wat sy eie dienste (gewoonlik verskaf deur die Stad Tshwane Metropolitaanse Munisipaliteit) geïnstalleer het en in stand hou, vrygestel moet word van of afslag of ’n verlaging toegestaan moet word op die belasting op hul eiendomme.
In hierdie verband is dit belangrik om daarop te let dat belasting eiendomsbelasting is. Dit word opgelê aan alle belasbare eiendomme in ’n munisipaliteit en word nie verbind met die voorsiening van dienste nie. Belasting word gehef volgens die waarde van eiendom om die bedryfskoste van ’n munisipaliteit te dek en om sy doelstellings soos in a152(1) van die Grondwet uiteengesit word, te verwesenlik. Artikel 229(1)(a) van die Grondwet onderskei tussen belasting en bobelating, met bobelasting wat vir die verskaffing van dienste deur ’n munisipaliteit opgelê word.
Die appellante het hul argument gebaseer op die veronderstelling dat daar ’n redelike verhouding moet wees tussen die dienste wat ’n munisipaliteit aan sy belastingbetalers lewer en die belasting wat daardie belastingbetalers moet betaal. Die appèlhof het die appellante se aansoek op grond van die verduideliking hierbo van belasting en bobelasting van die hand gewys.
Solank ’n munisipaliteit se belastingbeleid in ooreenstemming is met die Grondwet en die Wet op Plaaslike Regering: Munisipale Eiendomsbelasting (Wet 6 van 2004) is daardie munisipaliteit daarop geregtig om belasting op eiendom binne sy gebied te hef, ongeag of die bewoners van daardie eiendomme gemeenskaplike dienste soos biblioteke of openbare oop ruimtes het wat deur die munisipaliteit verskaf word.